
Odgojno-obrazovni ishodi učenja:
OŠ KV A.8.1. Učenik u svjetlu vjere analizira temeljne izazove predadolescencije i mladenaštva.
OŠ KV A.8.1. Učenik objašnjava u svjetlu vjere smisao spolnosti čovjeka i važnost odgovornog odnosa prema spolnosti.
OŠ KV A.8.1. Učenik prepoznaje svoje talente te otkriva vlastiti životni poziv.
OŠ KV B.8.3. Učenik tumači i obrazlaže kršćanski pogled na vrednote braka i obitelji.
OŠ KV B.8.3. Učenik obrazlaže smisao sakramenta sv. reda.
OŠ KV C.8.1. Učenik prosuđuje vlastita ponašanja i stavove te ponašanja i stavove u svojoj sredini, u svjetlu Isusovog primjera.
	Ključni pojmovi
	adolescencija; cjelovit rast; prijateljstvo; spolnost; čistoća; zaljubljenost i zrela ljubav; zvanje, zanimanje i poziv; brak; celibat; sveti red; redovnički zavjeti

	Središnje / problemsko pitanje
	Kako se odrastanje, odnosi, ljubav i životni poziv povezuju s rastom u Kristu?

	Oblici rada
	individualni rad, rad u paru, rad u skupinama i zajednički rad

	Nastavne metode
	ponavljanje po postajama, klasično usmeno ponavljanje, shematsko povezivanje, rad sa zasebnim radnim listićem 9b, kviz, ispravljanje tvrdnji, problemsko savjetovanje, argumentiranje i sažimanje

	Nastavna sredstva i pomagala
	Ukorak s Isusom, str. 12–29; priložena stranica ponavljanja, zasebni prilog 9b – radni listić, bilježnica, ploča / projektor; izborno digitalni zadatci i kviz.

	Međupredmetne teme
	osr A.3.1. Razvija sliku o sebi.
osr B.3.1. Obrazlaže i uvažava potrebe i osjećaje drugih.
osr B.3.4. Suradnički uči i radi u timu.
uku A.3.1. Učenik samostalno traži nove informacije iz različitih izvora, transformira ih u novo znanje i uspješno primjenjuje pri rješavanju problema.
uku B.3.4. Učenik samovrednuje proces učenja i svoje rezultate te na temelju toga planira buduće učenje.

	Korelacija
	Hrvatski jezik: OŠ HJ A.8.1. – sudjelovanje u planiranoj raspravi; OŠ HJ A.8.3. – prosuđivanje značenja teksta i povezivanje s prethodnim znanjem i iskustvom. Informatika: D.8.1. – učinkovito korištenje dostupnim e-uslugama u području odgoja i obrazovanja.


Vrednovanje:
Vrednovanje za učenje: Vjeroučitelj će pratiti povezuju li učenici pojmove iz svih sedam lekcija, razlikuju li srodne pojmove i mogu li obrazložiti odgovoran postupak.
Vrednovanje kao učenje: Učenici će u tablici samoprocjene označiti sigurnost po područjima i iz pogrešaka na radnom listiću odabrati sadržaj koji trebaju ponovno proučiti.
Vrednovanje naučenoga: Brojčano ocjenjivanje je predviđeno za radni listić 9b i kviz, ali mogu poslužiti i za povratnu informaciju o usvojenosti sadržaja.
TIJEK NASTAVNOGA SATA

	I. UVODNI DIO – PITAJ  (8 min)


Uvodna molitva:
Oče naš…
ili:
Vjeroučitelj će izgovarati zazive, a učenici će odgovarati: „Vodi nas, Gospodine.“

	Za tijelo koje raste i traži brigu – vodi nas, Gospodine.
Za misli, osjećaje i odluke koje sazrijevaju – vodi nas, Gospodine.
Za prijateljstva, ljubav i poziv koji otkrivamo – vodi nas, Gospodine.
Da primljene darove stavljamo u službu dobra – vodi nas, Gospodine. Amen.



	Alternativa: „Nauči nas dane naše brojiti, da steknemo mudro srce.” (Ps 90,12)
Učenici će u tišini promisliti o jednoj spoznaji iz ove nastavne cjeline koja im može pomoći u odrastanju.


Povezivanje s prethodnim satom / pregled domaće zadaće:
Učenici će vjeroučitelju dati na uvid domaću zadaću s prethodnoga susreta:
„Učenici će riješiti ili dovršiti zadatke u RB, str. 19–20.“
Ili:
„Učenici će sastaviti karticu jednoga oblika duhovnog poziva: navest će naziv, oblik služenja i način pripreme te napisati jedno pitanje koje bi postavili osobi koja živi taj poziv.“
Motivacija:
Učenici će riješiti igru asocijacije (Prilog 9a). Učenik koji pogodi konačno rješenje dobit će odličan iz znanja!

klikni ovdje – poveznica

Ili:

Učenici će promotriti razgovor Dore i Josipa na stranici ponavljanja. U paru će za svaku poruku odrediti na koju se obrađenu lekciju odnosi. Uočit će da prezentacija prvoga poglavlja traži povezivanje, a ne samo niz nepovezanih definicija.
[image: ]

Razgovor
Koje su teme Dora i Josip već povezali? (Odrastanje, prijateljstvo, svece, spolnost, čistoću, ljubav, zvanje i životni poziv.)
Koje dvije teme iz cjeline još trebaju jasnije uključiti? (Kršćanski brak i duhovni poziv.)
Zašto dobra prezentacija ne smije biti samo popis pojmova? (Treba pokazati odnose među pojmovima i objasniti njihovo značenje za život.)
Početni stav: Učenici će na papirić zapisati područje u kojemu se osjećaju najsigurnije i područje koje trebaju ponoviti. Papirić će sačuvati do samovrednovanja.
Najava teme i središnjega pitanja:
Učenici će zapisati naslov „Ponavljanje nastavne cjeline“. Povezat će sadržaje o odrastanju, prijateljstvu, spolnosti, ljubavi, životnom pozivu, kršćanskom braku i duhovnom pozivu te će provjeriti što još trebaju učvrstiti.

Kako se odrastanje, odnosi, ljubav i životni poziv povezuju s rastom u Kristu?


	II. SREDIŠNJI DIO – ISTRAŽI I PROSUDI  (26 min)



	Napomena o izboru aktivnosti: Aktivnosti su prijedlozi i mogućnosti izbora. Nije predviđeno sve provesti u jednom satu. Vjeroučitelj će birati prema ishodima, vremenu, osobitostima razreda, opremi i potrebama učenika. Dva načina obrade u Aktivnosti 1 međusobne su alternative. Preporučeni odabir za 45 minuta nalazi se nakon završnoga dijela.


Aktivnost 1: Sedam postaja – jedna cjelina (rad u skupinama – povezano ponavljanje, 14 minuta)
Ponavljanje po postajama. Učenici će raditi u sedam skupina. Svaka će skupina započeti uz jednu lekciju, zapisati dva ključna pojma, jednu najvažniju poruku i jedan primjer iz života. Nakon dvije minute predložak će predati sljedećoj skupini, koja će pročitati zapis, ispraviti moguću pogrešku i dodati ono što nedostaje. Na završetku će predstavnik svake skupine pročitati sažetak jedne lekcije. Tako će razred ponoviti cijelu nastavnu cjelinu.
Moguće rješenje: Put odrastanja – cjelovit rast i odgovornost; prijateljstvo – povjerenje, istina i sloboda; spolnost – cijela osoba, čistoća i odgovornost; ljubav – od osjećaja prema odluci i darivanju; zvanje i poziv – darovi, rad, smisao i služenje; kršćanski brak – slobodna privola, vjernost i otvorenost životu; duhovni poziv – slobodan odgovor, sveti red ili redovnički zavjeti i služenje.
Radni predložak:
	LEKCIJA
	KLJUČNI POJMOVI
	PORUKA I PRIMJER

	1. Put odrastanja
	__________________________
		
	

	2. Prijateljstvo – poseban oblik ljubavi
	__________________________
		
	

	3. Smisao ljudske spolnosti
	__________________________
		
	

	4. Kršćanski pogled na ljubav
	__________________________
		
	

	5. Životno zvanje i poziv
	__________________________
		
	

	6. Kršćanski brak kao poziv
	__________________________
		
	

	7. Duhovni poziv
	__________________________
		
	



Ili: klasično ponavljanje po lekcijama (zajednički rad – pitanja i odgovori, 14 minuta)
Vjeroučitelj će odabrati ili postaviti sva pitanja. Uz svaku lekciju navedena su tri pitanja; odgovori u zagradama služe vjeroučitelju.
1. Put odrastanja
Razgovor
Kako se razlikuju pubertet i adolescencija? (Pubertet se ponajprije odnosi na tjelesne promjene, a adolescencija je šire prijelazno razdoblje tjelesnoga, duševnoga, društvenoga i duhovnoga sazrijevanja.)
Koje tri dimenzije cjelovitoga rasta razlikujemo? (Tjelesnu, duševnu i duhovnu dimenziju.)
Kako kršćanin raste u Kristu? (Molitvom, sakramentima, odgovornim odlukama i djelima ljubavi sve više oblikuje život po Isusovu primjeru.)
2. Prijateljstvo – poseban oblik ljubavi
Razgovor
Što prijateljstvu daje trajnost? (Vrijeme, povjerenje, istina, sloboda, praštanje i konkretna briga.)
Zašto broj pratitelja i lajkova ne pokazuje dubinu prijateljstva? (Digitalne brojke ne jamče povjerenje, poznavanje osobe ni spremnost na pomoć.)
Kako Isus pokazuje mjerilo prijateljstva? (Prijatelje ljubi, govori im istinu, oprašta i za njih daruje život.)
3. Smisao ljudske spolnosti
Razgovor
Zašto kažemo da spolnost obuhvaća cijelu osobu? (Uključuje tijelo, osjećaje, odnose, slobodu, odgovornost i sposobnost ljubavi.)
Što čistoća znači u kršćanskom razumijevanju? (Cjelovitost osobe i odgovorno usmjeravanje osjećaja i postupaka prema dobru; ne prezir tijela ni osjećaja.)
Zašto su granice i odgovornost važne u odnosima? (Štite dostojanstvo, slobodu, privatnost i stvarno dobro druge osobe.)
4. Kršćanski pogled na ljubav
Razgovor
Kako se zaljubljenost razlikuje od zrele ljubavi? (Zaljubljenost je snažan početni osjećaj i privlačnost, a zrela ljubav uključuje poznavanje, odluku, vjernost i odgovornost.)
Što označuju pojmovi philia, eros i agape? (Philia prijateljsku ljubav, eros privlačnost i čežnju za zajedništvom, a agape nesebično darivanje za dobro drugoga.)
Što je posebno u kršćanskoj ljubavi? (Odgovor je na Božju ljubav, ravna se Isusovim primjerom i pokazuje se istinom, praštanjem i djelima.)
5. Životno zvanje i poziv
Razgovor
Kako se razlikuju zvanje, zanimanje i poziv? (Zvanje je stečeno obrazovanje, zanimanje posao koji osoba obavlja, a poziv širi smisao života i način služenja darovima.)
Zašto su darovi i rad povezani s pozivom? (Darovi se razvijaju trudom, a radom ih stavljamo u službu vlastitoga razvoja i dobra drugih.)
Kako se odgovorno razlučuje životni put? (Upoznavanjem sebe, prikupljanjem informacija, trudom, molitvom, savjetom pouzdanih ljudi i slobodnom odlukom.)
6. Kršćanski brak kao poziv
Razgovor
Kako Katolička Crkva razumije kršćanski brak? (Kao trajni savez muškarca i žene koji je među krštenima sakrament i prima milost za zajednički život.)
Što izražava ženidbena privola? (Slobodno i uzajamno obećanje vjernosti, poštovanja i zajedničkoga života, otvorenoga prihvaćanju djece.)
Što je zajedničko braku i celibatu radi kraljevstva Božjega? (Različiti su pozivi, ali oba traže slobodu, vjernost, ljubav, služenje i rast u svetosti.)
7. Duhovni poziv
Razgovor
Koja su tri stupnja sakramenta svetoga reda? (Đakonat, prezbiterat i episkopat.)
Koja su tri redovnička zavjeta? (Siromaštvo, čistoća i poslušnost.)
Kako se duhovni poziv prepoznaje i živi? (Postupno, u molitvi, služenju, razgovoru i pratnji Crkve; odgovor mora biti slobodan i odgovoran.)

Shematski prikaz i ključni naglasci:
[image: ]
	Teološko sidro: Čovjek je cjelovita osoba pozvana rasti u dobi, mudrosti i milosti. Prijateljstvo, spolnost i ljubav sazrijevaju u istini, slobodi i odgovornosti. Darovi i rad pomažu otkrivanju poziva. Kršćanski brak i celibat radi kraljevstva Božjega različiti su oblici darivanja, a svi su kršćani pozvani na svetost i služenje po Kristovu primjeru.


Aktivnost 2: Radni listić (individualni rad i zajednička provjera, 16 minuta)
Učenici će samostalno riješiti radni listić iz zasebnoga priloga 9b. Zadatci se nalaze na dvije stranice, a rješenja na trećoj. Vjeroučitelj će za rad odabrati cijeli listić ili unaprijed označiti zadatke koji odgovaraju raspoloživom vremenu. Nakon predaje ili dovršetka učenici će uz rješenja označiti sadržaje koje trebaju ponoviti.

klikni ovdje - poveznica za PDF

klikni ovdje - poveznica za WORD

Aktivnost 3: Kviz (individualni ili ekipni digitalni rad – prema izboru vjeroučitelja)
Učenici će imati kviz u Blooketu, Kahootu ili Waygroundu (digitalnu platformu odabire vjeroučitelj. Kviz je istovjetan na svim navedenim platformama!). Najbolji će dobiti odlične ocjene.

1. Blooket - link za vjeroučitelja:

klikni ovdje - poveznica

Blooket je besplatni alat istovjetan kahootu i potrebna je registracija. Blooket je najbolji od tri ponuđene platforme prema autoru ove pripreme.

Postupak: Registrirati se i prijaviti na https://www.blooket.com . Vjeroučitelj će kliknuti na gornji link ili ga zalijepiti u adresnu traku i nakon što mu se prikaže kviz pritiskati redom:
1.  Host
2. U „Select a Game Mode“ izabrati „Classic“
3. Pritisnuti desno „Host Game“
4. Na dnu odabrati 33 pitanja koliko kviz ima, ostalo ostaviti kako je
5. Pritisnuti „Host now“
6. Učenici će u tražilicu upisati „Play blooket“ i pritisnuti „Play blooket“, potom s projekcije prepisati broj s projekcije u Game ID, odabrati nadimak i igra slijedi kao i u kahootu. Može se istovremeno igrati pojedinačno, ekipno ili mješovito. Ako se formiraju pojedine ekipe, dogovorom biraju nadimak/nick.

[bookmark: _Hlk130418435]2. Kahoot - link za  vjeroučitelja:

klikni ovdje - poveznica

3. Wayground - link za  vjeroučitelja:

klikni ovdje - poveznica
Wayground je besplatni alat sličan Blooketu i Kahootu (potrebna je registracija). Prema autoru ove pripreme, od navedene tri platforme zahtijeva najviše koraka pri pokretanju.
Postupak za vjeroučitelja:
1. Nakon prijave na wayground.com, kliknuti na gornju poveznicu kviza (ili je zalijepiti u adresnu traku).
2. Kliknuti na ljubičasti gumb „Start now“ i odabrati način igre („Instructor-paced“ za vođenje korak po korak ili „Classic“ za samostalan tempo učenika).
3. Kliknuti „Continue“ – na ekranu/projekciji prikazat će se kod igre (Game code).
4. Učenici na svojim uređajima otvaraju stranicu joinmyquiz.com, upisuju kod s projekcije i unose svoj nadimak/ime.
Igra se može igrati pojedinačno ili u ekipama. Kada se svi učenici prijave, vjeroučitelj pokreće igru.
Aktivnost 4: Tri mosta među temama (rad u trojkama – povezivanje, 6 minuta)
Učenici će u trojkama povezati tri para tema. Za svaki će most napisati rečenicu koja jasno objašnjava vezu i jedan primjer iz života. Neće samo ponoviti definicije.
Moguće rješenje: Odrastanje i prijateljstvo povezuju sazrijevanje odnosa; spolnost i ljubav povezuju cjelovitost osobe i odgovornost; darovi i poziv povezuju osobni razvoj i služenje.
Radni predložak:
	MOST
	VEZA MEĐU TEMAMA
	PRIMJER

	ODRASTANJE 
↔ PRIJATELJSTVO
	___________________________________
	______________________________

	SPOLNOST 
↔ 
LJUBAV
	___________________________________
	______________________________

	DAROVI 
↔ 
POZIV
	___________________________________
	______________________________


Aktivnost 5: Lovac na pogreške (rad u paru – ispravljanje i obrazlaganje, 6 minuta)
Učenici će uz svaku tvrdnju označiti pogrešnu riječ ili dio rečenice, napisati ispravak i usmeno obrazložiti zašto je promjena važna.
Moguće rješenje: 1. Adolescencija je šira od puberteta. 2. Lajkovi ne mjere prijateljstvo. 3. Čistoća usmjerava osjećaje i postupke. 4. Zanimanje je posao koji osoba obavlja. 5. Privola je bitna za ženidbu. 6. Redovnički zavjeti nisu stupnjevi svetoga reda.
Radni predložak:
	TVRDNJA
	ISPRAVAK

	1. Pubertet obuhvaća sve promjene adolescencije.
	___________________________________

	2. Broj lajkova pouzdano mjeri prijateljstvo.
	___________________________________

	3. Čistoća znači da osoba nema osjećaje.
	___________________________________

	4. Zvanje je posao koji osoba trenutačno obavlja.
	___________________________________

	5. Svečanost je važnija od slobodne privole.
	___________________________________

	6. Siromaštvo je stupanj svetoga reda.
	___________________________________


Aktivnost 6: Dora uređuje prezentaciju (rad u skupinama – uređivanje sadržaja, 7 minuta)
Učenici će zamisliti da pomažu Dori dovršiti prezentaciju iz motivacijskoga prikaza. Odabrat će sedam natuknica – po jednu za svaku obrađenu lekciju – i složiti ih redom koji pokazuje logičnu vezu od osobnoga rasta prema služenju. Svaka će skupina nasloviti prezentaciju i obrazložiti jedan prijelaz među slajdovima.
Moguće rješenje: Jedan mogući slijed: odrastanje → prijateljstvo → spolnost → ljubav → zvanje i poziv → kršćanski brak → duhovni poziv. Prihvatljiv je i drugi smislen slijed ako skupina obrazloži veze.
Radni predložak:
	NASLOV PREZENTACIJE
	SEDAM NATUKNICA U ODABRANOM SLIJEDU

	




	
	1. ________________________________________________________
2. ________________________________________________________
3. ________________________________________________________
4. ________________________________________________________
5. ________________________________________________________
6. ________________________________________________________
7. ________________________________________________________


Aktivnost 7: Etički kompas (rad u skupinama – prosudba situacija, 8 minuta)
Učenici će za svaku situaciju odrediti što treba zaštititi, koji bi postupak bio odgovoran i s kojom ga porukom cjeline mogu povezati. Kritizirat će postupak, a ne osobu.
Moguće rješenje: A – zaštititi privatnost i prijateljicu; tražiti brisanje snimke i pomoć odrasle osobe ako se širenje nastavi. B – zaštititi slobodu izbora; prikupiti informacije i razgovarati s roditeljem bez vrijeđanja. C – zaštititi dostojanstvo i odgovornost; jasno odbiti pritisak i obratiti se osobi od povjerenja.
Radni predložak:
	SITUACIJA
	ŠTO ŠTITIMO?
	ODGOVORAN POSTUPAK

	A – Netko bez dopuštenja dijeli neugodnu snimku prijateljice.
	_____________________
	__________________________________________________________________


	B – Roditelj traži izbor zanimanja koje učenika uopće ne zanima.
	_____________________
	__________________________________________________________________

	C – Netko uvjetuje ljubav slanjem privatne fotografije.
	_____________________
	__________________________________________________________________


Aktivnost 8: Od dara do služenja (individualni rad – slijed koraka, 5 minuta)
Učenici će poredati izmiješane korake tako da prikažu odgovorno razvijanje dara i otkrivanje poziva. Zatim će navesti jedan svoj primjer bez obveze otkrivanja privatnih podataka.
Moguće rješenje: Mogući redoslijed: uočiti dar → prihvatiti pomoć → vježbati → provjeriti komu može koristiti → odgovorno služiti. Molitva i razgovor mogu pratiti svaki korak.
Izmiješani koraci: odgovorno služiti; vježbati; uočiti dar; provjeriti komu može koristiti; prihvatiti pomoć.
Radni predložak:
	REDOSLIJED
	MOJ PRIMJER

	1. ____________________________________
2. ____________________________________
3. ____________________________________
4. ____________________________________
5. ____________________________________
	

	
	
	


Aktivnost 9: Jedna tvrdnja – dva dokaza (rad u paru – argumentiranje, 6 minuta)
Svaki će par odabrati jednu tvrdnju. Pronaći će dva različita dokaza iz obrađenih lekcija i zapisati zaključak. Dokaz ne smije biti samo ponavljanje tvrdnje.
Moguće rješenje: Primjer za tvrdnju „Ljubav poštuje slobodu“: prijateljstvo ne nadzire i ne posjeduje; ženidbena privola i odgovor na duhovni poziv moraju biti slobodni. Zaključak: bez slobode nema zreloga darivanja.
Radni predložak:
	ODABRANA TVRDNJA
	DOKAZ 1
	DOKAZ 2
	ZAKLJUČAK

	Ljubav poštuje slobodu.
ILI
Darovi rastu služenjem.
ILI
Odgovornost štiti dostojanstvo.
	


	
	


	
	


	


Aktivnost 10: Zapišimo! (individualni rad – sažetak cjeline, 3 minute)
Učenici će dopuniti sedam kratkih rečenica i zatim pročitati završnu misao.
Moguće rješenje: Odrastanje obuhvaća tijelo, duševnost i duhovnost. Prijateljstvo raste u povjerenju, istini i slobodi. Spolnost je dar koji obuhvaća cijelu osobu. Zrela ljubav uključuje osjećaj, odluku i odgovornost. Pozivom darove stavljamo u službu dobra. Kršćanski brak živi slobodnu privolu, vjernost i otvorenost životu. Duhovni poziv slobodan je odgovor Bogu u služenju Crkvi i ljudima.
Radni predložak:
	RASTIMO U DOBI, MUDROSTI I MILOSTI - ponavljanje

	ODRASTANJE: _________________________________________________________________

	PRIJATELJSTVO: ______________________________________________________________

	SPOLNOST: ____________________________________________________________________

	LJUBAV: ________________________________________________________________________

	POZIV: __________________________________________________________________________

	KRŠĆANSKI BRAK: ___________________________________________________________

	DUHOVNI POZIV: ____________________________________________________________




	III. ZAVRŠNI DIO – DJELUJ  (11 min)


Aktualizacija:
Učenici će odabrati jednu od triju rečenica i dovršiti je konkretnim korakom za sljedećih sedam dana: „Rast ću u odgovornosti tako što ću…“, „Prijateljstvo ću graditi tako što ću…“, „Dar ću razvijati tako što ću…“. Korak mora biti ostvariv i ne smije zadirati u tuđu privatnost.

„Rast ću u odgovornosti tako što ću…“ 
„Prijateljstvo ću graditi tako što ću…“
„Dar ću razvijati tako što ću…“.
Sinteza:
Učenici će se vratiti na problemsko pitanje. U paru će složiti jednu rečenicu koja ujedinjuje najmanje četiri teme, a nekoliko će parova pročitati svoj sažetak.
Moguće rješenje: Odrastajući u Kristu učimo odgovorno živjeti prijateljstvo, spolnost i ljubav te svoje darove slobodno usmjeravati prema životnom pozivu i služenju.

Kako se odrastanje, odnosi, ljubav i životni poziv povezuju s rastom u Kristu?

	Zaključak vjeroučitelja: Rast u Kristu ne odvaja vjeru od života. Tijelo, osjećaji, odnosi, odluke, rad i poziv pripadaju cjelini osobe. Zrelost se vidi u slobodi koja bira dobro, u odgovornosti koja štiti dostojanstvo i u ljubavi koja primljene darove pretvara u služenje.


Formativna provjera: (individualni rad, 3 minute)
Učenici će uz svaku tvrdnju upisati slovo lekcije: O – odrastanje, P – prijateljstvo, S – spolnost, LJ – ljubav, Z – zvanje i poziv, B – brak, D – duhovni poziv. Jedno se slovo može upotrijebiti samo jednom.
Rješenje: 1 – P; 2 – Z; 3 – B; 4 – S; 5 – D; 6 – O; 7 – LJ.
Radni predložak:
	KOJOJ LEKCIJI PRIPADA?

	1. Povjerenje ne mjerimo lajkovima.  _____

	2. Zanimanje nije isto što i životni poziv.  _____

	3. Privola mora biti slobodna i uzajamna.  _____

	4. Čistoća povezuje osjećaje i odgovornost.  _____

	5. Đakonat, prezbiterat i episkopat.  _____

	6. Rastemo tijelom, duševnošću i duhovnošću.  _____

	7. Zrela ljubav traži dobro drugoga.  _____


Samovrednovanje: (individualni rad, 1 minuta)
Učenici će usporediti početni papirić sa završnom procjenom. U svakom će retku zaokružiti 0, 1 ili 2: 0 – trebam ponovno učiti, 1 – razumijem uz pomoć, 2 – mogu objasniti drugomu.
Radni predložak:
	MOJA ZAVRŠNA PROCJENA

	Objašnjavam cjelovit rast i prijateljstvo.  0 / 1 / 2

	Povezujem spolnost, čistoću i zrelu ljubav.  0 / 1 / 2

	Razlikujem zvanje, zanimanje i poziv.  0 / 1 / 2

	Razlikujem kršćanski brak i duhovni poziv.  0 / 1 / 2

	Znam što trebam još ponoviti.  0 / 1 / 2



Ili:
Digitalno samovrednovanje pod ikonom zupčanika, udžbenik, str. 29:

klikni ovdje - poveznica

Kod:

[image: QR-kod]

Domaća zadaća:
Učenici će dovršiti neriješene zadatke s druge stranice radnog listića 9b i uz jedan netočan odgovor napisati ispravnu tvrdnju.
Ili:
Učenici će izraditi sedam kartica za ponavljanje: na prednjoj strani napisat će naslov lekcije, a na poleđini tri ključna pojma i jednu životnu primjenu. Mogu i u bilježnici.
Završna molitva:

	Isuse, hvala Ti što rasteš s nama na putu prema zrelosti. Sačuvaj naša prijateljstva u istini, naše odluke u slobodi i naše darove u služenju. Daj da u svakom životnom pozivu tražimo dobro, ostanemo vjerni Tebi i poštujemo dostojanstvo svakoga čovjeka. Amen.



ili: Anđele, čuvaru mili…


	PREPORUČENI ODABIR ZA 45 MINUTA



	Dio sata / odabrana aktivnost
	Vrijeme

	Uvodna molitva, prethodna zadaća, motivacija i najava
	8 min

	Aktivnost 1: Sedam postaja ILI klasično ponavljanje; shema i teološko sidro
	13 min

	Aktivnost 2: Radni listić 9b – odabrani zadatci s prve stranice
	10 min

	Aktivnost 10: Zapišimo!
	3 min

	Aktualizacija i sinteza sa zaključkom
	4 min

	Formativna provjera
	3 min

	Samovrednovanje
	1 min

	Domaća zadaća i završna molitva
	3 min


Ukupno: 45 minuta.
PRILOZI ZA BRZU UPORABU
Prilog 1: Kratka kontrolna lista za vjeroučitelja
□ Učenici razlikuju pubertet i adolescenciju te povezuju tjelesni, duševni i duhovni rast.
□ Učenici obrazlažu povjerenje, slobodu i odgovornost u prijateljstvu i ljubavi.
□ Učenici objašnjavaju smisao spolnosti i čistoće u svjetlu dostojanstva cijele osobe.
□ Učenici razlikuju zvanje, zanimanje i životni poziv.
□ Učenici navode temeljne vrednote kršćanskoga braka.
□ Učenici razlikuju stupnjeve svetoga reda i redovničke zavjete.
□ Učenici povezuju sva područja s rastom u Kristu i služenjem.
Prilog 9b: Radni listić – dvije stranice zadataka i jedna stranica rješenja.


	IV. IZBORNE I DODATNE AKTIVNOSTI


Vjeroučitelj će prema potrebama razreda odabrati neku od sljedećih aktivnosti kao zamjenu za ranije ponuđenu aktivnost. Nije predviđeno provesti sve aktivnosti u jednom satu.
Aktivnost 1: Radna bilježnica
/
Aktivnost 2: Digitalni zadatci
Učenici će riješiti zadatak pod ikonom smješka, digitalni udžbenik, str. 29

klikni ovdje - poveznica

Kod:

[image: QR-kod]

Predstavljanje rezultata

Aktivnost 3: Pojam pod povećalom (rad u paru – razlikovanje srodnih pojmova, 5 minuta)
Učenici će odabrati jedan par pojmova koji se često miješa te napisati jednu zajedničku značajku i jednu jasnu razliku.
Moguće rješenje: Primjer: zvanje i zanimanje povezani su s radom; zvanje označuje stečeno obrazovanje, a zanimanje posao koji osoba obavlja.
Radni predložak:
	PAR POJMOVA
	ZAJEDNIČKO
	RAZLIKA

	pubertet / adolescencija
zaljubljenost / zrela ljubav
zvanje / zanimanje
sveti red / redovništvo
	




	
	



	
	


Aktivnost 4: Naslovnica cjeline (individualni rad – vizualno sažimanje, 8 minuta)
Učenici će oblikovati naslovnicu cjeline s jednim središnjim simbolom i sedam kratkih oznaka za lekcije. Ispod će napisati rečenicu koja objašnjava zašto su odabrali taj simbol. Neće kopirati shemu iz pripreme.
Moguće rješenje: Mogući primjer: stablo – korijen označuje odnos s Bogom, deblo cjelovit rast, a sedam grana obrađene teme. Prihvatljiv je svaki jasan simbol uz obrazloženje.
Radni predložak:
[image: ]




Moguće rješenje:
[image: ]
Aktivnost 5: Pitanje koje još ostaje (individualni rad i rad u paru – metakognitivni razgovor, 5 minuta)
Učenici će napisati jedno sadržajno pitanje koje im je ostalo nakon ponavljanja. U paru će provjeriti može li se odgovor pronaći u udžbeniku ili bilješkama. Ako ne mogu odgovoriti, pitanje će predati vjeroučitelju bez imena.
Moguće rješenje: Primjeri: Kako razlikovati jak osjećaj od zrele odluke? Može li redovnik biti svećenik? Kako zvanje i zanimanje mogu biti različiti?
Radni predložak:
	MOJE PITANJE
	GDJE TRAŽIMO ODGOVOR?

